AP ธุรกิจโตสดใสโบรกฯแนะซื้อชูอัพไซด์สูง-ยีลด์เด่นกว่า 6% เป้า 8 บาท
AP ธุรกิจโตสดใสโบรกฯแนะซื้อชูอัพไซด์สูง-ยีลด์เด่นกว่า 6% เป้า 8 บาท
28 ม.ค. 2562

บล.กสิกรไทย ระบุในบทวิเคราะห์วันนี้(28ม.ค.) ว่า  บริษัท เอพี (ไทยแลนด์) จำกัด (มหาชน) หรือ AP (ซื้อ ปิด 6.95 บาท พื้นฐาน 8.00 บาท +15.11%) AP ตั้งเป้าหมายธุรกิจในปี 2562 อย่างระมัดระวัง
โดยตั้งเป้ายอดขายจะลดลงจากปี 2561 เล็กน้อยราว 5.6% เป็น 3.9 หมื่นลบ. (แนวราบ 2.25 หมื่นลบ.) ขณะที่ตั้งเป้ารายได้จากการขายที่ 2.6 หมื่นลบ. ซึ่งประเมินว่าเป็นการเติบโตเพียง 1.6% จากปีก่อน โดยเหตุผลหลักเกิดจากความระมัดระวังในการพัฒนาโครงการใหม่ๆ รวมถึงฐานการเติบโตที่สูงเนื่องจากผลประกอบการใน 2 ปีที่ผ่านมาสูงกว่าเป้าหมายอย่างมีนัยสำคัญ
ทั้งนี้ AP มีแผนเปิดตัวโครงการใหม่ 5.68 หมื่นลบ. (แนวราบ 3.44 หมื่นลบ.) ซึ่งเป็นระดับสูงสุดตั้งแต่ตั้งบริษัทมา โดยเป็นผลจากแนวราบที่มีการเติบโตอย่างต่อเนื่อง ขณะที่มีคอนโดขนาดใหญ่เลื่อนการเปิดตัวจากปี 2561 มาปี 2562 ในมุมมอง จากแผนดังกล่าวเห็น downside ต่อประมาณการกำไรปี 2562 ราว 5-10% แต่หากผลกระทบจากมาตรการ LTV ใหม่ของธปท.ไม่ส่งผลต่อตลาดฯมากนัก รวมถึงหาก AP สามารถเพิ่มสัดส่วนการตลาดได้ต่อเนื่อง
ผลกระทบเชิงลบดังกล่าวอาจไม่มาก เนื่องจาก AP สามารถมีผลประกอบการที่ดีกว่าเป้าหมายต้นปีมาได้ 2 ปีติดต่อกันแล้ว ในมุมพื้นฐานยังคงคำแนะนำ “ซื้อ” ที่ราคาเป้าหมาย 8.0 บาท โดยจากราคาปิดล่าสุดนอกจาก upside ที่สูงถึง 15.11% ยังคาดหวังอัตราผลตอบแทนจากเงินปันผลกว่า 6.0% นอกจากนี้การที่หุ้นซื้อขายบนระดับ PER และ PBV ปี 2562 เพียง 5.78x และ 0.82x ตามลำดับ ถือว่ามี downside จำกัด